CELEX: C2005/281/60
Language: el
Date: 2005-11-12 00:00:00
Title: Υπόθεση Τ-357/05: Προσφυγή που ασκήθηκε στις 19 Σεπτεμβρίου 2005 — Generalitat Valenciana κατά Επιτροπής των Ευρωπαϊκών Κοινοτήτων

12.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/33
            
         Προσφυγή που ασκήθηκε στις 19 Σεπτεμβρίου 2005 — Generalitat Valenciana κατά Επιτροπής των Ευρωπαϊκών Κοινοτήτων
   (Υπόθεση Τ-357/05)
   (2005/C 281/60)
   Γλώσσα διαδικασίας: η ισπανική
   Διάδικοι:
   
      Προσφεύγουσα: Generalitat Valenciana (Βαλένθια, Ισπανία) (εκπρόσωπος: José Vicente Sánchez-Tarazaga Marcelino, abogado)
   Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               Να ακυρωθεί η απόφαση της Επιτροπής C(2005) 1867 τελικό της 27ης Ιουνίου 2005, για τη μείωση του ποσού της ενισχύσεως που χορηγήθηκε από το Ταμείο Συνοχής προς την ομάδα προγραμμάτων 97/11/61/028.
            
         Λόγοι ακυρώσεως και κύρια επιχειρήματα
   Η παρούσα προσφυγή βασίζεται στην απόφαση της Επιτροπής C(97) 3882, της 5ης Δεκεμβρίου 1997, δυνάμει της οποίας το πρόγραμμα 97/11/61/028, το οποίο εξελίσσεται στην Ισπανία και έχει τίτλο «Πρόγραμμα συγκεντρώσεως και επεξεργασίας λυμάτων στη μεσογειακή ακτή της Αυτόνομης Περιοχής της Βαλένθια» (γενικό πρόγραμμα που περιλαμβάνει δώδεκα επιμέρους προγράμματα), έλαβε ενίσχυση ύψους 75 011 715 ευρώ από το Ταμείο Συνοχής. Το αρχικό αυτό ποσό ανήλθε στη συνέχεια σε 92 742 913 ευρώ.
   Κατόπιν ελέγχου που διενήργησε, η Επιτροπή διαπίστωσε σειρά παρατυπιών στην ακολουθηθείσα διαδικασία αναθέσεως, και κυρίως τη χρησιμοποίηση της προηγούμενης πείρας ως κριτηρίου αναθέσεως και της μεθόδου της μέσης τιμής ως διαδικασίας εκτιμήσεως της τιμής προσφοράς. Η προσφεύγουσα υποστηρίζει ότι η προσβαλλομένη απόφαση, η οποία μειώνει τη συνολική χορηγούμενη ενίσχυση στο ποσό των 2 217 537 ευρώ, παρέβη τα άρθρα 18 και 30 της οδηγίας 93/37/ΕΟΚ του Συμβουλίου, της 14ης Ιουνίου 1993, περί συντονισμού των διαδικασιών για τη σύναψη συμβάσεων δημοσίων έργων (1), και το άρθρο 2 του δημοσιονομικού κανονισμού των Ευρωπαϊκών Κοινοτήτων, της 21ης Δεκεμβρίου 1977.
   Προς στήριξη των ισχυρισμών της, η προσφεύγουσα προβάλλει τα εξής:
   
               —
            
            
               Ότι η κοινοτική νομοθεσία αναφέρει ρητώς την προηγούμενη πείρα ως κριτήριο επιλογής, ενώ, παρότι δεν την περιλαμβάνει ρητώς στην απαρίθμηση των πιθανών κριτηρίων εφαρμογής, συνάγεται ευχερώς ότι η απαρίθμηση αυτή είναι απλώς ενδεικτική και όχι εξαντλητική και ότι δεν αποκλείει την ενδεχόμενη χρησιμοποίηση της προηγούμενης πείρας ως ενός επιπλέον κριτηρίου για την ανάθεση της συμβάσεως. Το συμπέρασμα αυτό ενισχύεται από την ίδια την κοινοτική νομολογία.
            
         
               —
            
            
               Ότι, εν πάση περιπτώσει, είναι προφανώς αδύνατο να θεωρηθεί ότι η συνεκτίμηση της προηγούμενης πείρας στα κριτήρια αναθέσεως της οικείας συμβάσεως συνιστά σοβαρή και πρόδηλη παράβαση, σύμφωνα με την κοινοτική νομοθεσία και νομολογία για την αναζήτηση ευθυνών.
            
         
               —
            
            
               Ότι η εφαρμογή της μεθόδου της «μέσης τιμής» ως μηχανισμού εκτιμήσεως του κριτηρίου της τιμής δεν απαγορεύεται ρητώς από τις κοινοτικές διατάξεις και ότι η νομολογία έχει εκφράσει την αντίθεσή της σχετικώς μόνο στις περιπτώσεις που η μέθοδος αυτή χρησιμοποιήθηκε ως μοναδικό κριτήριο και όχι σε αυτές κατά τις οποίες χρησιμοποιήθηκε σε συνδυασμό με άλλα κριτήρια.
            
         Η προσφεύγουσα προβάλλει επίσης παραβίαση των αρχών της ασφάλειας δικαίου, της δικαιολογημένης εμπιστοσύνης, της μη αναδρομικότητας και της αναλογικότητας.
   
      (1)  ΕΕ L 199 της 9.8.1993, σ. 54.